"It-tbatija ta' tfal b'diżabbiltà ħa tkompli tikber… tal-mistħija" – Il-Kummissarju Scicluna
Imtella' Awwissu 10, 2020 - Aġġornata 10 Ta' Awwissu, 2020 4:48pm Il-Kummissarju għad-Drittijiet ta' Persuni b'Diżabbiltà, Oliver Scicluna, kellu kliem iebes għall-fatt li tfal b'diżabbiltà qed jibqgħu jiġu mċaħħda minn servizzi essenzjali għall-iżvilupp tagħhom minħabba azzjonijiet industrijali li daħlu fis-seħħ illum. L-azzjoni industrijali ssejħet b'rabta ma' ftehim għall-Allied Health Professionals li l-UĦM qalet li ilu skadut tliet snin, u fuq negozjati li għadhom mhux konklużi b'rabta mas-salarji għall-'frontliners'. Il-UĦM qalet li mil-lum qed tagħti direttivi lill-membri tagħha fl-Isptar Mater Dei, l-Isptar Ġenerali ta' Għawdex, l-Isptar Monte Karmeli, ir-Residenza San Vinċenz de Paul, l-Isptarijiet Karin Grech u San Luqa u dawk li jaħdmu fil-kura tal-Anzjani, Primarja u fis-Saħħa Pubblika. B'reazzjoni, fi stqarrija fuq il-midja soċjali l-Kummissarju Scicluna qal li l-imxija tal-Covid-19 kienet ta' detriment qawwi għat-tfal b'diżabbiltà għax ma baqgħux jieħdu terapiji u servizzi meħtieġa. Żied li t-tbatija ta' dawn it-tfal ħa tkompli tikber wara l-azzjoni industrijali mħabbra llum, li qal iċċaħħad lilhom u lil nies vulnerabbli oħra minn servizzi essenzjali. "Huwa tal-mistħija li tfal li ilhom imċaħħda mill-bidu ta' Marzu minn servizzi bħal fiżjoterapija u speech therapy minħabba l-Covid-19 issa ħa jkomplu sejrin lura fl-iżvilupp tagħhom minħabba f'azzjonijiet industrijali," qal is-Sur Scicluna, waqt li esprima t-tama li l-Gvern u l-UĦM isibu soluzzjoni malajr.